Staan saam vir veiligheid | Netwerk24
Staan saam vir veiligheid
Hettie Cohen, Kroonstad:
Ten aanskoue van omstanders is ek helder oordag voor die hoofposkantoor in Kroonstad deur drie jeugdiges beroof.
Ongelukkig het die omstanders gemaak asof hulle doof en blind is en op daardie oomblik toe ek oorval is, opgetree asof hulle niks sien of hoor nie.
Toe ek die voorval by die owerhede aanmeld, was dit ook met vreeslike rompslomp en baie papierwerk wat ek slegs deur die krag van bo kon deurstaan. Mense is nie meer hulpvaardig wanneer iemand in nood verkeer nie, het ek besef.
Later, dieselfde dag, is my handsak gevind en die drie boosdoeners is in hegtenis geneem.
Baie dankie aan die SAPD vir hul flinke diens en optrede om die drie vas te trek.
Ná die oproer onlangs in woonbuurte van Kroonstad en al die skade wat aangerig is, asook die toenemende misdaad in die omgewing, het dit my laat besef daar is net een oplossing. Ons as gelowige gemeenskap sal moet saamstaan en bid vir ’n beter en veiliger gemeenskap.
Dus, aan elke verantwoordelike inwoner wil ek vra: Wees versigtig en bid saam vir ons gemeenskap. Ons moet mekaar se belange op die hart dra om ons omgewing veiliger en beter te maak.
Dankie ook dat daar ’n platform soos Kroonnuus is wat die belange van Kroonstad op die hart dra.